<classify> ASKOFU Mkuu wa Kanisa la Moravian la Uamsho Tanzania, Emmaus Mwamakula, amempongeza Rais John Magufuli kwa namna utendaji wake wa kazi unavyoitangaza nchi vizuri kimataifa.Alisema zawadi ya Rais Magufuli kwa Tanzania inapaswa kutunzwa kwa dua na sala ili azma njema ya kulitumikia taifa na kulifikisha katika maendeleo makubwa, itimie. Askofu Mkuu Mwamakula ambaye pia ni Mwenyekiti Mwenza wa Makanisa ya Uamsho Duniani, alisema amegundua bado Tanzania ni nchi inayoangaliwa kama mkombozi kwa mataifa mengi hasa ya Afrika yenye migogoro na vita vya wenyewe kwa wenyewe, hivyo ni vizuri kutumia nafasi Mungu aliyoipa nchi kuendelea kuzisaidia nchi zenye vita. Mwamakula aliyasema hayo jana kwa simu alipokuwa akizungumzia ombi la wakimbizi vijana wa Sudan Kusini walioko katika kambi ya Nyumanzi, iliyopo Adjuman, Kaskazini mwa Uganda, waliomuomba awafikishie salamu kwa Rais Magufuli kuwa wanaamini anaweza kusaidia kumaliza vita nchini mwao ili warejee na kuendelea na masomo. Juzi, Askofu Mwamakula alizungumza na wakimbizi hao na maaskofu wa kanisa la Anglikana ambao pia ni wakimbizi, akiwemo Askofu Mkuu wa Anglikana Sudani Kusini, Mhashamu John Machar, ambao walimuomba awafikishie ombi kwa Rais Magufuli aingilie kati mgogoro katika nchi yao ili amani irejee na kuwawezesha kurudi nchini mwao. Askofu Mwamakula ambaye yupo katika ziara ya kitume nchini Sudan Kusini, alilazimika kutembelea kwanza kambi hiyo na kwenda Nakuru nchini Kenya kuonana na Askofu Mkuu Machar ambaye anaishi huko kama mkimbizi, baada ya kuombwa na askofu huyo. Katika kambi hii, wapo vijana waliokatisha masomo yao ya vyuo vikuu kutokana na vita, wanaimani kubwa kuwa Rais Magufuli na Watanzania wanaweza kuwasaidia kurejesha amani nchini mwao na wanaweza kusaidiwa kuendelea na masomo yao, alisema Askofu Mkuu Mwamakula, ambaye anaendelea na ziara yake ya kitume. Kambi ya Nyumanzi ina wakimbizi wasiopungua 50,000 waliotokana na vita vya wenyewe kwa wenyewe nchini Sudan Kusini vilivyoanza mwaka 2013, miaka miwili tangu nchi hiyo ijitenge na Sudan na kuwa taifa huru Julai 9, 2011.  <topic>: kitaifa 